Document ID: 32012R0508
Publication Date: 2012-06-20

Title and Content:
IZVEDBENA UREDBA KOMISIJE (EU) št. 508/2012
z dne 20. junija 2012
o spremembi Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(2), člena 33(3), člena 38(d) in člena 40 Uredbe,
ob upoštevanju naslednjega:
(1)
Glede na izkušnje, pridobljene pri izvajanju Uredbe Komisije (ES) št. 1235/2008 (2), objava nazivov in internetnih naslovov nadzornega organa oziroma organov ali izvajalca oziroma izvajalcev nadzora, ki jih pristojni organ priznava za izvajanje nadzora v tretjih državah, zadostuje za potrebe te uredbe. Vendar je še naprej smiselno objaviti šifre nadzornega organa oziroma organov ali izvajalca oziroma izvajalcev nadzora, ki so v tretjih državah pristojni za izdajo potrdil za uvoz v Unijo.
(2)
Glede na izkušnje, pridobljene pri izvajanju sistema enakovrednosti, bi bilo treba tretjo državo, ki se priznava za sistem enakovrednosti, vključiti na seznam iz člena 7 Uredbe (ES) št. 1235/2008, v prvem koraku za poskusno dobo treh let. Nato bi se morala vključitev države na seznam podaljšati, če ta še naprej izpolnjuje zahteve iz Uredbe (ES) št. 834/2007 in Uredbe (ES) št. 1235/2008 ter če ta Komisiji dostavi potrebna zagotovila.
(3)
Za zagotavljanje neprekinjene mednarodne trgovine in lažji prehod med pravili, ki jih določa Uredba Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (3), in pravili, ki jih določa Uredba (ES) št. 834/2007, imajo države članice v skladu s členom 19 Uredbe (ES) št. 1235/2008 možnost, da uvoznikom za vsak primer posebej še naprej izdajajo dovoljenja za dajanje proizvodov v promet na trgu Unije, dokler ne začnejo veljati ukrepi, potrebni za delovanje novih uvoznih pravil. To možnost je treba postopno ukiniti, ko se oblikuje seznam držav iz Priloge III k Uredbi (ES) št. 1235/2008.
(4)
Državam članicam ni več treba izdajati takšnih dovoljenj, ko je tretja država priznana kot enakovredna v Uniji.
(5)
Vendar se je na podlagi izkušenj s sistemom enakovrednosti pokazalo, da je v nekaterih primerih zaradi tehničnih razlogov primerno omejiti obseg priznanja tretje države na nekatere kategorije proizvodov ali na proizvode s poreklom iz zadevne tretje države.
(6)
Zato je treba pojasniti, da imajo države članice možnost izdati dovoljenja do 30. junija 2014 za proizvode, uvožene iz tretje države iz Priloge III k Uredbi (ES) št. 1235/2008, če uvoženi zadevni proizvodi niso zajeti v kategorijah proizvodov in/ali na seznamu o poreklu za to državo.
(7)
Nekatere države članice so lahko pred 1. julijem 2012 izdale dovoljenja iz prvega pododstavka člena 19(1) Uredbe (ES) št. 1235/2008 za neomejeno obdobje. Ta uvozna dovoljenja bi morala prenehati veljati najpozneje 1. julija 2014.
(8)
Izkušnje so pokazale, da se težave lahko pojavijo pri identifikaciji proizvodov, ki spadajo v kategorije proizvodov iz Priloge III k Uredbi (ES) št. 1235/2008. Na podlagi izkušenj in prejetih informacij je treba pojasniti, da nekateri proizvodi niso vključeni v te kategorije proizvodov.
(9)
Organi Združenih držav so pristali, da se za ekološko vino, uvoženo iz Združenih držav v Unijo, od 1. avgusta 2012 do trenutka, ko bo skupna delovna skupina zaključila svoj pregled enakovrednosti pravil za ekološko pridelavo vina, upošteva in potrdi skladnost s pravili za ekološko pridelavo vina iz Uredbe Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (4), kakor je bila spremenjena z Izvedbeno uredbo (EU) št. 203/2012 (5). V skladu s tem je treba pojasniti, da je vino od 1. avgusta 2012 vključeno v kategorije proizvodov Združenih držav iz Priloge III k Uredbi (ES) št. 1235/2008.
(10)
Navedbe kategorij proizvodov držav iz Priloge III k Uredbi (ES) št. 1235/2008 bi bilo treba uskladiti s kategorijami, določenimi v Prilogi IV.
(11)
Rok za vključitev Tunizije na seznam iz Priloge III k Uredbi (ES) št. 1235/2008 poteče 30. junija 2012. Ker Tunizija ni posredovala zadostnih podatkov glede svojega nadzornega sistema na zahtevo Komisije v skladu s členom 9(2) Uredbe (ES) št. 1235/2008, se njena vključitev podaljša zgolj za 1 leto.
(12)
Kostariški, indijski, japonski in tunizijski organi so Komisijo zaprosili, naj vključi nove izvajalce nadzora in organe za izdajo potrdil, ter ji predložili potrebna jamstva, da ti izpolnjujejo predpogoje iz člena 8(2) Uredbe (ES) št. 1235/2008. Kostariški organi so Komisijo obvestili, da izvajalca nadzora Mayacert ne priznavajo več, in zaprosili za njegovo izločitev s seznama. Pristojni organ Združenih držav je Komisijo obvestil, da izvajalec nadzora „Louisiana Department of Agriculture“ ni več akreditiran in ga je zato treba izločiti s seznama.
(13)
Priloga IV k Uredbi (ES) št. 1235/2008, kakor je bila spremenjena z Izvedbeno uredbo (EU) št. 1267/2011 (6), vsebuje seznam izvajalcev nadzora in nadzornih organov, ki so pristojni za izvajanje nadzora in izdajanje potrdil v tretjih državah za namen enakovrednosti. Komisija je nadaljevala z ocenjevanjem zahtevkov za vključitev, ki jih je prejela do 31. oktobra 2009, z upoštevanjem prejetih dodatnih informacij in je ocenila zahtevke, ki jih je prejela do 31. oktobra 2010. Na ta seznam se lahko vključijo zgolj tisti izvajalci nadzora in nadzorni organi, pri katerih je bila z nadaljnjim pregledom vseh prejetih informacij potrjena skladnost z ustreznimi zahtevami. V nekaterih primerih so imena izvajalcev nadzora iz Priloge IV k Uredbi (ES) št. 1235/2008 navedena kot okrajšave. Zaradi jasnosti bi bilo treba to Prilogo nadomestiti.
(14)
Uredbo (ES) št. 1235/2008 bi bilo zato treba ustrezno spremeniti.
(15)
Ukrepi iz te uredbe so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Uredba (ES) št. 1235/2008 se spremeni:
1.
v členu 7(2) se točki (e) in (f) nadomestita z naslednjim:
„(e)
imena in internetne naslove nadzornega organa ali nadzornih organov ali izvajalca ali izvajalcev nadzora, ki jih pristojni organ iz točke (d) priznava za izvajanje nadzora;
(f)
imena, internetne naslove in šifre organa ali organov ali izvajalca ali izvajalcev nadzora, ki so v tretjih državah pristojni za izdajo potrdil za uvoz v Unijo;“;
2.
v členu 8 se odstavek 4 nadomesti z naslednjim:
„4. Komisija oceni, ali tehnična dokumentacija iz odstavka 2 in informacije iz odstavka 3 zadostujejo ter se lahko nato odloči za priznanje in vključitev tretje države na seznam za obdobje treh let. Kadar Komisija oceni, da tretja država izpolnjuje pogoje iz Uredbe (ES) št. 834/2007 in te uredbe, lahko njeno vključitev po preteku treh let podaljša.
Odločitvi iz prvega pododstavka se sprejmeta v skladu s postopkom iz člena 37(2) Uredbe (ES) št. 834/2007.“;
3.
člen 19 se spremeni:
(a)
odstavek 1 se spremeni:
(i)
v prvem pododstavku se doda stavek:
„Pristojni organ države članice ima pod istimi pogoji možnost izdati dovoljenja za proizvode, uvožene iz tretje države, ki so vključeni na seznam iz člena 33(2) Uredbe (ES) št. 834/2007, če uvoženi zadevni proizvodi niso zajeti v kategorijah proizvodov in/ali na seznamu o poreklu za to državo.“;
(ii)
v tretjem pododstavku se doda stavek:
„Dovoljenja, izdana pred 1. julijem 2012, potečejo najpozneje 1. julija 2014.“;
(b)
črta se odstavek 6;
4.
Priloga III se nadomesti z besedilom iz Priloge I k tej uredbi;
5.
Priloga IV se nadomesti z besedilom iz Priloge II k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Točka 3(a)(ii) in točka 5 člena 1 pa se uporabljata od 1. julija 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. junija 2012

Classification:
Level 1 Topics: 100147
100157
Level 2 Topics: 100194
100193
100257
100191
Level 3 Topics: 614
2488
2735
11
All Topics: 2771
3191
6268
6790